title: 2005/230/ES: Sklep Političnega in varnostnega odbora Proxima/3/2005 z dne 4. marca 2005 o vzpostavitvi Odbora sodelujočih držav za Policijsko misijo Evropske unije (EUPOL Proxima) v Nekdanji jugoslovanski republiki Makedoniji (FYROM)

text:
               18.3.2005

               SL

               Uradni list Evropske unije

               L 72/25

      SKLEP POLITIČNEGA IN VARNOSTNEGA ODBORA PROXIMA/3/2005
   z dne 4. marca 2005
   o vzpostavitvi Odbora sodelujočih držav za Policijsko misijo Evropske unije (EUPOL Proxima) v Nekdanji jugoslovanski republiki Makedoniji (FYROM)
   (2005/230/ES)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 25(3) Pogodbe,
   ob upoštevanju Skupnega ukrepa Sveta 2004/789/SZVP z dne 22. novembra 2004 (1) o Policijski misiji Evropske unije (EUPOL Proxima) v Nekdanji jugoslovanski republiki Makedoniji (FYROM) in zlasti člena 9(7) Skupnega ukrepa,
   ob upoštevanju naslednjega:

               (1)

               V skladu s členom 9(7) Skupnega ukrepa 2004/789/SZVP je Svet pooblastil Politični in varnostni odbor (PVO), da sprejme ustrezne sklepe o vzpostavitvi Odbora sodelujočih držav za Policijsko misijo Evropske unije (EUPOL Proxima) v Nekdanji jugoslovanski republiki Makedoniji (FYROM).

               (2)

               V Sklepih Evropskega sveta iz Göteborga z dne 15. in 16. junija 2001 so bila ustanovljena vodilna načela in modalitete o sodelovanju tretjih držav pri policijskih misijah. Svet je dne 10. decembra 2002 (2) odobril „Posvetovanja in modalitete o sodelovanju držav nečlanic EU pri operacijah civilnega kriznega upravljanja EU“, ki je nadgradil dogovore, ki urejajo sodelovanje tretjih držav pri operacijah civilnega kriznega upravljanja, vključno z vzpostavitvijo Odbora sodelujočih držav.

               (3)

               Odbor sodelujočih držav bo imel ključno vlogo pri tekočem upravljanju misije; Odbor bo glavni forum za razpravo o vseh problemih v zvezi s tekočim upravljanjem misije; Politični in varnostni odbor, ki politično nadzoruje in strateško vodi misijo, bo upošteval stališča, ki jih izrazi Odbor sodelujočih držav –

         SKLENIL:
   Člen 1
   Ustanovitev
   Ustanovi se Odbor sodelujočih držav za Policijsko misijo Evropske unije (EUPOL Proxima) v Nekdanji jugoslovanski republiki Makedoniji (v nadaljevanju „OSD“).
   Člen 2
   Naloge
   1.   OSD lahko izrazi mnenja, ki jih upošteva Politični in varnostni odbor, ki politično nadzoruje in strateško vodi misijo.
   2.   Obseg pooblastil OSD je določen z dokumentom „Posvetovanja in modalitete o sodelovanju držav nečlanic EU pri operacijah civilnega kriznega upravljanja EU“.
   Člen 3
   Sestava
   1.   Države članice EU imajo pravico prisostvovati razpravam OSD, vendar bodo le sodelujoče države sodelovale pri tekočem upravljanju misije. Predstavniki tretjih držav, ki sodelujejo v misiji, se lahko udeležijo sestankov OSD. Predstavnik Evropske komisije se prav tako lahko udeleži sestankov OSD.
   2.   Policijski vodja misije bo OSD redno posredoval informacije.
   Člen 4
   Predsedovanje
   V skladu z zgoraj navedenim dokumentom o posvetovanjih in modalitetah bo OSD za to misijo predsedoval predstavnik generalnega sekretarja/visokega predstavnika v tesnem posvetovanju s predsedstvom.
   Člen 5
   Sestanki
   1.   OSD redno sklicuje njegov predsednik. Če tako zahtevajo okoliščine, se na pobudo predsednika ali na zahtevo predstavnika sodelujoče države lahko skličejo nujni sestanki.
   2.   Predsednik vnaprej razdeli začasni dnevni red in dokumente, ki se nanašajo na sestanek. Predsednik je odgovoren za posredovanje zaključka razprav Odbora Političnemu in varnostnemu odboru.
   Člen 6
   Zaupnost
   1.   Za sestanke in delo OSD veljajo predpisi Sveta o varovanju tajnosti. Zlasti predstavniki v OSD morajo biti ustrezno varnostno preverjeni.
   2.   Za posvetovanja OSD velja obveznost varovanja poslovne skrivnosti.
   Člen 7
   Začetek veljavnosti
   Ta sklep začne veljati z dnem sprejetja.

      V Bruslju, 4. marca 2005

            Za Politični in varnostni odbor

            Predsednik

         P. DUHR

      (1)  UL L 348, 24.11.2004, str. 40. Skupni ukrep, kakor je bil spremenjen s Skupnim ukrepom 2005/142/SZVP (UL L 48, 19.2.2005, str. 45).

      (2)  Dokument 15203/1/02 REV 1 z dne 13. decembra 2002.


title: 2011/475/EU: Sklep Sveta z dne 22. julija 2011 o podpisu Prostovoljnega sporazuma o partnerstvu med Evropsko unijo in Republiko Liberijo o izvrševanju gozdarske zakonodaje, upravljanju in trgovanju pri uvozu lesnih proizvodov v Evropsko unijo, v imenu Unije

text:
               28.7.2011

               SL

               Uradni list Evropske unije

               L 196/2

         SKLEP SVETA
   z dne 22. julija 2011
   o podpisu Prostovoljnega sporazuma o partnerstvu med Evropsko unijo in Republiko Liberijo o izvrševanju gozdarske zakonodaje, upravljanju in trgovanju pri uvozu lesnih proizvodov v Evropsko unijo, v imenu Unije
   (2011/475/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, in zlasti prvega pododstavka člena 207(3) Pogodbe v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija je maja 2003 sprejela sporočilo Svetu in Evropskemu parlamentu z naslovom „Izvrševanje zakonodaje, upravljanje in trgovanje na področju gozdov (FLEGT): predlog akcijskega načrta EU“, v katerem je pozvala, naj se z oblikovanjem prostovoljnih sporazumov o partnerstvu z državami proizvajalkami lesa sprejmejo ukrepi za preprečevanje nezakonite sečnje. Sklepi Sveta o akcijskem načrtu so bili sprejeti oktobra 2003 (1), Evropski parlament pa je resolucijo o tem sprejel 11. julija 2005 (2).

               (2)

               Svet je 5. decembra 2005 pooblastil Komisijo, da začne pogajanja o sporazumih o partnerstvu za izvajanje akcijskega načrta EU za izvrševanje zakonodaje ter upravljanje in trgovanje na področju gozdov.

               (3)

               Svet je 20. decembra 2005 sprejel Uredbo (ES) št. 2173/2005 (3), s katero je bila vzpostavljena shema izdajanja dovoljenj FLEGT za uvoz lesa v Unijo iz držav, s katerimi je Unija sklenila prostovoljne sporazume o partnerstvu.

               (4)

               Pogajanja z Republiko Liberijo so se končala, Prostovoljni sporazum o partnerstvu med Evropsko unijo in Republiko Liberijo o izvrševanju gozdarske zakonodaje, upravljanju in trgovanju pri uvozu lesnih proizvodov v Evropsko unijo (v nadaljnjem besedilu: Sporazum) pa je bil parafiran 9. maja 2011.

               (5)

               Sporazum bi bilo treba podpisati –

         SPREJEL NASLEDNJI SKLEP:
   Člen 1
   Podpis Prostovoljnega sporazuma o partnerstvu med Evropsko unijo in Republiko Liberijo o izvrševanju gozdarske zakonodaje, upravljanju in trgovanju pri uvozu lesnih proizvodov v Evropsko unijo (v nadaljnjem besedilu: Sporazum) se odobri v imenu Unije, s pridržkom sklenitve Sporazuma (4).
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da v imenu Unije podpišejo Sporazum.
   Člen 3
   Ta sklep začne veljati z dnem sprejetja.

      V Bruslju, 22. julija 2011

            Za Svet

            Predsednik

         M. DOWGIELEWICZ

      (1)  UL C 268, 7.11.2003, str. 1.

      (2)  UL C 157 E, 6.7.2006, str. 482.

      (3)  UL L 347, 30.12.2005, str. 1.

      (4)  Besedilo Sporazuma se objavi skupaj s sklepom o njegovi sklenitvi.